Det er uvist, om de medicinske patienter på Farsø Sygehus i fremtiden kan være sikre på, at der er en medicinsk læge fysisk til stede om natten og i weekender. 

 

I forbindelse med at akutte patienter fra årsskiftet skal modtages på Hobro Sygehus, overvejer ledelsen på Sygehus Himmerland, at betjene de medicinske patienter i Farsø med en læge, som kan tilkaldes efter behov. Det skriver Nordjyske. Den udmelding er støtteforeningen stærkt fortørnede over. - Uanset hvilken type medicinske patienter, der fremover kommer til at ligge på Farsø Sygehus, skal der da altid være en medicinsk læge til stede. Også om natten og i weekender. Alt andet vil være uacceptabelt for befolkningen i Vesthimmerland, siger støtteforeningens formand Chr. Bach Iversen til Nordjyske. Støtteforeningen har sendt en appel til samtlige 41 medlemmer af regionsrådet, om at dementere udmeldingen.